<classify> KOCHA Mkuu wa timu ya soka ya Taifa, Taifa Stars, Emmanuel Amunike amesema Cape Verde ni timu nzuri kwa sababu ina wachezaji wengi wanaocheza Ureno ndio maana wameanza maandalizi mapema ya mchezo wao. Kocha huyo alisema, pamoja na uzuri wao, lakini wanakwenda kushinda. Stars inatarajiwa kucheza na Cape Verde mjini Praia, Oktoba 12 mwaka huu, ikiwa ni mechi ya kufuzu fainali za Afrika mwakani zinazotarajiwa kufanyika Cameroon.Akizungumza jana Dar es Salaam saa chache kabla ya mazoezi ya kikosi chake kwenye uwanja wa JMK Park, Amunike alisema ushindi ni muhimu ili kujiweka katika nafasi nzuri kufuzu. Maandalizi ni mazuri wachezaji wa ndani wapo wote kambini na tunaenda Cape Verde kwenda kushinda japo najua tutakutana na upinzani, alisema Amunike. Pia alisema wachezaji waliopo kwenye kikosi wanatakiwa kujituma kwa sababu kuitwa timu ya taifa ni fahari na kunasaidia kujenga wasifu wake.Naye mshambuliaji Thomas Ulimwengu anayecheza Al Hilal ya Sudan alisema wanaamini maandalizi waliyopata yatasaidia kwenda kufanya vizuri na kuwaomba Watanzania kuwasapoti. Naamini tutafanya vizuri na kila mtu hapa anatamani kushinda ili tuandike historia nyingine baada ya kipindi kirefu ambacho Tanzania imekosa nafasi ya kushiki mashindano hayo makubwa barani Afrika, alisema Ulimwengu. Ulimwengu amekuwa mchezaji wa kwanza anayecheza nje kuwasili katika kambi ya Taifa Stars na juzi alianza mazoezi na wenzake aliowakuta wanaocheza ndani.Katika mazoezi hayo Kocha Amunike alifanya pamoja na wachezaji kuanzia mwanzo hadi mwisho huku akionesha ufundi mkubwa katika kusakata kabumbu na kufunga mabao kwa kutumia mguu wake wa kushoto. Baada ya mchezo wa kwanza utkaochezwa Oktoba 12, Stars itarudiana na Cape Verde siku nne baadae kwenye Uwanja wa Taifa, Dar es Salaam. Tutashinda  <topic>: MICHEZO 